《张庭实得石名小括苍》
宋代·苏过

蓬莱异石出珠宫，远涧幽龛定几重。玉井分明太华顶，洞天疑是括苍峰。

穿云细路屏间见，落谷幽泉砚可供。谁遣飞来在几案，伴君文史老三冬。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。